|  |  |
| --- | --- |
|  | EUROPEAN UNION - BASHKIMI EVROPIANDELEGATION TO ALBANIADELEGACIONI NË SHQIPËRI |

SKEDË INFORMUESE

**ERASMUS+ dhe Programi i Bursave EMJMD**

**Mundësi të posaçme për studentët, akademikët dhe institucionet shqiptare.**

**Çfarë është Erasmus+?**

Erasmus+ është programi i BE-së për të mbështetur arsimin, trajnimin, të rinjtë dhe sportin në Evropë. Erasmus+ është një program unik sa i përket përmasës, shtrirjes dhe njohjes globale. Në të përfshihen 33 vende dhe është një program i aksesueshëm për pjesën tjetër të botës përmes veprimtarive ndërkombëtare. Këtë vit ne festojmë **35 vjetorin e programit Erasmus+.** Gjithashtu, suksesi i këtij programi novator është i mirënjohur gjerësisht. **Më 1 korrik, në Eurozonë hyri në qarkullim monedha e re prej 2 eurosh e Erasmus+.** Vendet e euros do të nxjerrin bashkërisht rreth 37 milionë monedha Erasmus për të festuar këtë përvjetor.

**Çfarë mundësish ofron Erasmus+?**

Që prej fillesës së tij, Erasmus+ u ka ofruar mbi **12 milionë personave** mundësinë të udhëtojnë në mbarë Evropën. Për më shumë se 35 vjet, Erasmus ka lehtësuar shkëmbimin e studentëve dhe akademikëve ndërmjet universiteteve evropiane, si dhe ka ofruar mundësi mobiliteti dhe bashkëpunimi për

* arsimin e lartë;
* arsimin dhe formimin profesional;
* shkollim (duke përfshirë arsimin dhe kujdesin në fëmijërinë e hershme);
* arsimimin e të rriturve:
* të rinjtë;
* dhe sportet;

Me një buxhet të dyfishuar prej **28 miliardë eurosh, Erasmus+ 2021-2027** do të ofrojë miliona mundësi për të nxënë dhe për të vizituar Evropën. Programi do të kontribuojë në zhvillimin e aftësive dhe do të mbështesë një rritje të konsiderueshme të mobilitetit për të nxënit fizikisht dhe virtualisht në vendet e BE-së dhe më gjerë. Programi ofron një gamë të gjerë mundësish për periudha studimi jashtë vendit, stazhe formuese, praktika dhe shkëmbime personeli në të gjitha fushat e arsimit, formimit, rinisë dhe sportit.

Erasmus+ përfshin zhvillime interesante për të rinjtë, si integrimi i [DiscoverEU](https://europa.eu/youth/discovereu_en) - një nismë unike, që u mundëson të rinjve të moshës 18 vjeç të zbulojnë Evropën.

Programi mbështet veprimtari të reja për përfshirjen e të rinjve, me qëllim angazhimin e tyre në jetën demokratike, duke vënë në dukje vlerat e përbashkëta evropiane dhe liritë themelore.

Shtyllat kryesore të programit të ri Erasmus+ 2021-2027 janë:

* **Inclusive Erasmus+:** u jep mundësi shtesë personave me mundësi të kufizuara, duke përfshirë personat me prejardhje të ndryshme kulturore, shoqërore dhe ekonomike, si dhe personave që jetojnë në zona rurale dhe të largëta.
* **Digital Erasmus+:** ofron trajnim digjital me cilësi të lartë si dhe shkëmbime për përforcimin e aftësive digjitale.
* **Green Erasmus+:** promovon mënyrat e qëndrueshme të transportit, në përputhje me [Marrëveshjen e Gjelbër Evropiane](https://ec.europa.eu/info/strategy/priorities-2019-2024/european-green-deal_en) dhe ndërgjegjëson lidhur me çështjet mjedisore.

Erasmus+ ka një mbështetje financiare prej 26.2 miliardë eurosh dhe 2.2 miliardë eurosh shtesë nga instrumentet e jashtme të BE-së. Gjithsej, programet e mobilitetit, si skemat e mobilitetit të studentëve dhe [DiscoverEU](https://europa.eu/youth/discovereu_en), zënë rreth 70% të buxhetit.

Mbi 10 milionë persona do të përfitojnë nga ky program, çka thekson rëndësinë e mundësive të BE-së për të rinjtë dhe arsimin.

**Mundësitë e ofruara ndaj Shqipërisë:**

Deri më tani, Erasmus+ ka mundësuar **grante mobiliteti për rreth 9 mijë studentë, studiues, personel akademik dhe administrativ nga Shqipëria.** Programi ka financuar 118 bursa për studentët e Masterave të Përbashkët Erasmus Mundus (19 në vitin 2022), u ka bërë të mundur universiteteve shqiptare të ofrojnë diploma të reja të përbashkëta masteri me partnerët në BE, si dhe u ka dhënë shumë të rinjve nga Shqipëria mundësinë të marrin pjesë në programet e shkëmbimeve të të rinjve, punës vullnetare dhe praktikave të punës. Krahas kësaj, Shqipëria ka pritur rreth **pesë mijë studentë, studiues, personel akademik dhe administrativ nga vende të ndryshme.**

Duke filluar nga viti tjetër, **një Partneritet i Përmirësuar do të fillojë me Ballkanin Perëndimor** në kuadër të programit Erasmus+. Për herë të parë, në vitin 2023, universitetet, organizatat dhe institucionet arsimore në Ballkanin Perëndimor do të kenë mundësi të marrin pjesë në **Aleancat e Universiteteve Evropiane**, krah për krah organizatave nga Shtetet Anëtare të BE-së dhe vendet e treta të përfshira në program. Përmes nismës së Universiteteve Evropiane, Komisioni Evropian synon të **nxisë përsosmërinë, inovacionin dhe përfshirjen në arsimin e lartë në mbarë Evropën**, duke i transformuar këto institucione **në universitete të së ardhmes me ndikim strukturor, sistemik dhe të qëndrueshëm.**

**Çfarë është EMJMD?**

Programi i Bursave të Diplomave Master të Përbashkëta Erasmus Mundus është një ndër programet e bursave më prestigjioze në botë. Përmes mbështetjes së këtyre diplomave të përbashkëta Master të mirënjohura, BE-ja synon të promovojë përsosmërinë dhe ndërkombëtarizimin e institucioneve pjesëmarrëse.

Diplomat Master të Përbashkëta Erasmus Mundus (EMJMD) janë programe studimi të nivelit të lartë dhe të integruara të nivelit master, të financuara nga BE-ja. Këto programe zhvillohen gjatë një ose dy viteve, gjatë së cilave studentët ndjekin studimet në të paktën dy vende të ndryshme evropiane, duke përftuar një diplomë të përbashkët, të dyfishtë ose diploma të shumëfishta.

Çdo EMJMD financohet nga BE-ja për dhënien e një numri të caktuar bursash për studentët nga mbarë bota. Këto bursa mbulojnë koston e studentit për pjesëmarrjen në program, shpenzimet e udhëtimit dhe një shumë të posaçme për shpenzimet e përditshme.

EMJMD po u jep universiteteve shqiptare mundësinë të ofrojnë diploma të reja të përbashkëta në nivelin master me partnerët në BE. 19 studentëve shqiptarë iu akorduan bursa EMJMD në vitin 2022. Që prej vitit 2014, programi ka akorduar gjithsej 118 bursa për studentët e shkëlqyer shqiptarë.

**Si të bëheni pjesë e programit Erasmus?**

Për informacione të mëtejshme, ju lutemi vizitoni linkun e mëposhtëm:

<https://erasmus-plus.ec.europa.eu/opportunities-under-erasmus>